Ouers vervolg ná gestremde tiener weens vetsug sterf  Kaylea Titford (16) is in 2020 oorlede. (Foto: Facebook / Powys County Times) ŉ Britse man is Dinsdag skuldig bevind aan manslag nadat sy 16-jarige gestremde dogter onder meer weens vetsug dood is. Kaylea Titford, wat aan ŉ rolstol gekluister was, het glo ook in haglike omstandighede geleef. Die tiener het aan verskeie siektetoestande soos spina bifida gely en is met ŉ waterhoof gebore. Sy is in Oktober 2020 dood in haar huis aangetref en het ten tyde van haar dood 146 kg geweeg. Haar pa, Alun (45), het onskuldig gepleit, maar is in die Mold Crown-hof in Noord-Wallis skuldig bevind aan manslag en growwe nalatigheid. Haar ma, Sarah Lloyd-Jones, het reeds verlede jaar skuld erken op dieselfde aanklagte. Daar is aan die hof verduidelik dat Kaylea op vuil toiletdoeke – wat eintlik gebruik word om hondjies te leer om nie in die huis te piepie nie – gelê het toe haar liggaam ontdek is. Sy is dood weens inflammasie en besmette ulkusse wat deur haar vetsug en onbeweeglikheid meegebring is. Daar is ook maaiers op haar liggaam gevind. Die Walliese polisie sê die omstandighede waarin Kaylea destyds gevind is, was “afskuwelik en ŉ aanduidng van jare lange verwaarlosing”. Alun het aanvanklik aangevoer dat hy nie tot dieselfde mate as hul dogter se ma aanspreeklik gehou kan word nie aangesien hy lang ure werk en nie haar primêre versorger was nie. Hy het wel erken dat hy “lui” is en “niks gedoen het om sy dogter te versorg nie”. Hy het veral opgehou om fisiek na haar om te sien nadat sy puberteit bereik het. Alun het later toegegee dat hy eweneens aanspreeklik vir haar dood is. Die ouerpaar sal op 1 Maart gevonnis word. Volgens regter Richard Griffiths is die klag ernstig genoeg om tronkstraf te regverdig. Kaylea het voor die Covid-19-pandemie aan ŉ hoofstroomskool skoolgegaan. Volgens die polisie was sy destyds ŉ begaafde rolstoel-basketbalspeler en gewild onder haar maats. Die situasie het egter tydens die pandemie en inperkings drasties verander. Volgens aanklaers het dit gelyk asof Kaylea haar rolstoel heeltemal ontgroei het en glad nie sedert die aanvang van die pandemie gebruik het nie. Die saak het ook die gebrek aan behoorlike ingryping deur owerheide beklemtoon. Kaylea het jare lank nie maatskaplike werkers gesien nie en ook nie meer fisioterapie- of dieetkundige sessies bygewoon nie.